
B9‑0553/2022
Europa-Parlamentets beslutning om fremtidsudsigterne for tostatsløsningen for Israel og Palæstina
(2022/2949(RSP))
Europa-Parlamentet,
–	der henviser til sine tidligere beslutninger om fredsprocessen i Mellemøsten, navnlig beslutningen af 18. maj 2017 om opnåelse af en tostatsløsning i Mellemøsten[footnoteRef:1], [1:  EUT C 307 af 30.8.2018 s. 113.] 

–	der henviser til Rådets konklusioner om fredsprocessen i Mellemøsten, navnlig konklusionerne af 16. december 2013, 12. maj 2014, 20. juli 2015, 18. januar 2016 og 20. juni 2016,
–	der henviser til Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Staten Israel på den anden side[footnoteRef:2], [2:  EFT L 147 af 21.6.2000, s. 3.] 

–	under henvisning til Euro-Middelhavs-interimsassocieringsaftalen om handel og samarbejde mellem Det Europæiske Fællesskab på den ene side og Den Palæstinensiske Befrielsesorganisation til fordel for Vestbredden og Gazastribens Palæstinensiske Myndighed på den anden side[footnoteRef:3], [3:  EFT L 187 af 16.7.1997, s. 3.] 

–	der henviser til Kommissionens fortolkende meddelelse om angivelse af oprindelsen af varer fra de områder, som Israel har besat siden juni 1967[footnoteRef:4], [4:  EUT C 375 af 12.11.2015, s. 4.] 

–	der henviser til retningslinjerne af 19. juli 2013 for, hvorvidt israelske foretagender og deres aktiviteter i de områder, som har været besat af Israel siden juni 1967, kan komme i betragtning til tilskud, priser og finansielle instrumenter, der finansieres af EU fra og med 2014,
–	der henviser til EU-rapporten af 2021 om israelske bosættelser på den besatte Vestbred, herunder Østjerusalem,
–	der henviser til den fælles erklæring af 17. november 2021 fra Den Europæiske Union og De Forenede Nationers Hjælpeorganisation for Palæstinaflygtninge i Mellemøsten (UNRWA) om EU-støtte til UNRWA (2021-2024),
–	der henviser til Genèvekonventionerne fra 1949,
–	der henviser til samtlige resolutioner fra FN's Sikkerhedsråd om dette spørgsmål,
–	der henviser til rapporten af 2022 fra FN's særlige rapportør om menneskerettighedssituationen i de palæstinensiske områder, der har været besat siden 1967,
–	der henviser til rapporten fra 2022 om FN's Konference om Handel og Udvikling (UNCTAD) om bistand til det palæstinensiske folk: Udviklingen i økonomien i det besatte palæstinensiske område,
–	der henviser til Osloaftalerne af 1993 og 1995,
–	der henviser til det Arabiske Fredsinitiativ af 2002,
–	der henviser til Mellemøstkvartettens køreplan af 2013,
–	der henviser til forretningsordenens artikel 132, stk. 2,
A.	der henviser til, at det fortsat er en central prioritet for det internationale samfund, herunder for EU, og et ufravigeligt element i at sikre regional og global stabilitet og sikkerhed, at der opnås fred i Mellemøsten;
B.	der henviser til, at næstformanden i Kommissionen/den højtstående repræsentant for udenrigsanliggender og sikkerhedspolitik ved flere lejligheder har givet udtryk for sit engagement i at forny og styrke Den Europæiske Unions rolle i fredsprocessen i Mellemøsten;
C.	der henviser til, at EU's forbindelser med begge parter nødvendigvis må bygge på respekten for menneskerettighederne og de demokratiske principper, er retningsgivende for deres interne og internationale politik, og som udgør et væsentligt element i disse forbindelser;
D.	der henviser til, at 2022 ifølge FN's Kontor for Koordination af Humanitære Anliggender (UN OCHA) har været det år siden 2006, hvor flest palæstinensere bosat på den besatte Vestbred, herunder i Østjerusalem, er blevet dræbt, idet mindst 105 palæstinensere, herunder 26 børn, var blevet dræbt af israelske styrker pr. 18. oktober 2022, og ti israelske civile, tre udlændinge og fire israelske soldater var blevet dræbt af palæstinensere fra Vestbredden i samme periode;
E.	der henviser til, at store israelske, palæstinensiske og internationale menneskerettighedsorganisationer samt flere af FN's særlige rapportører for nylig har udsendt rapporter, hvori det hævdes, at Israels politikker over for palæstinenserne er at sidestille med apartheid i henhold til folkeretten;
F.	der henviser til, at omkring 2 millioner palæstinensere, der bor i Gazastriben, har lidt under en kronisk og forværret humanitær krise i de seneste 15 år som følge af Hamas' styring af området, tilbagevendende krigshandlinger og den igangværende blokade, som udgør en kollektiv afstraffelse af befolkningen;  der henviser til, at næsten 80 % af Gazas indbyggere ifølge FN's OCHA er afhængige af humanitær bistand, mere end halvdelen af dem lever i fattigdom, og næsten 80 % af unge i Gazastriben er arbejdsløse;
G.	der henviser til, at der i Gazastriben er mangel på ordentligt udstyrede lægeklinikker til behandling af indtil flere alvorlige sygdomme, herunder strålebehandling og kemoterapi; der henviser til, at patienter, der lider af sådanne sygdomme, skal anmode de israelske myndigheder om lægebegrundede udrejsetilladelser; der henviser til, at en stor del af anmodningerne, herunder for små børn, forsinkes eller afvises af sikkerhedsmæssige årsager, hvilket resulterer i dødsfald; der henviser til, at mange forældre, normalt mødre, får afslag eller slet intet svar på anmodninger om at måtte ledsage deres børn til lægebehandling, således at børnene er uledsagede, når de modtager kritisk lægebehandling;
H.	der henviser til, at ifølge rapporten af 2021 fra Kontoret for Den Europæiske Unions repræsentant på Vestbredden og i Gazastriben, UNRWA (EU-Udenrigstjenesten), steg antallet af israelske bosættelsesenheder i de besatte palæstinensiske områder sidste år yderligere (22 030), navnlig i Østjerusalem, hvor antallet af nye boliger mere end fordobledes i forhold til 2020 (fra 6 288 til 14 894) som led i den støt voksende israelske ekspansion i form af bosættelser;
I.	der henviser til, at ifølge FN's OCHA er 7 088 husbygninger, herunder 1 419 donorfinansierede, blevet revet ned, og 9 931 mennesker fordrevet på den besatte Vestbred, herunder Østjerusalem, siden december 2012 som led i de seneste ti års besættelse;
J.	der henviser til, at de israelske myndigheder fortsat systematisk praktiserer administrative tilbageholdelser uden sigtelse eller retssag mod palæstinensere; der henviser til, at 4 760 palæstinensiske politiske fanger, herunder 820 administrative fanger, 160 børn, 33 kvinder og 6 medlemmer af Det Palæstinensiske Lovgivende Råd, ifølge den palæstinensiske fangestøtte- og menneskerettighedssammenslutning Addameer fortsat tilbageholdes af Israel;
K.	der henviser til, at det israelske forsvarsministerium i oktober 2021 udstedte en militær ordre, der betegnede seks palæstinensiske ikkestatslige organisationer (Addameer, Al-Haq, Bisan-centret for forskning og udvikling, Defense for Children International-Palestine, the Union of Agricultural Work Committees and the Union of Palestinian Women’s Committees) som "ulovlige sammenslutninger" (terrororganisationer); der henviser til, at disse organisationers kontorer blev ransaget i august 2022, at dokumenter blev konfiskeret, og at udstyr blev destrueret af israelske styrker; der henviser til, at disse organisationer fortsat udsættes for intimidering og forsøg på at delegitimere dem;
L.	der henviser til, at EU's samlede finansiering i 2021 til Den Palæstinensiske Myndighed blev forsinket i månedsvis, eftersom kommissæren for naboskab og udvidelse forsøgte at knytte en betingelse til finansieringen ved at kræve revision af palæstinensiske lærebøger; der henviser til, at dette forslag gentagne gange blev stemt ned i Rådet; der henviser til, at denne forsinkelse medførte betydelige skader på den palæstinensiske forvaltnings funktionsevne, navnlig basale tjenester som hospitalshjælp, og manglende midler til at betale tjenestemændenes lønninger;
M.	der henviser til, at journalisten Shireen Abu Aqla den 11. maj 2022 blev dræbt under et israelsk militært indfald i Jenin på den besatte Vestbred; der henviser til, at der på trods af talrige opfordringer hertil ikke er blevet foretaget nogen uafhængig efterforskning af drabet på hende, således at gerningsmændene endnu ikke er blevet draget til ansvar;
N.	der henviser til, at den israelske besættelse ifølge UNCTAD-rapporten fra 2022 forvrider den palæstinensiske økonomi og gennemtvinger en generel afvikling af landbrugs- og industriaktiviteter i de besatte områder, hvilket forværrer den palæstinensiske befolknings socioøkonomiske forhold; der henviser til, at ifølge UNCTAD's skøn beløber omkostningerne ved restriktionerne for den palæstinensisk økonomisk aktivitet sig til 25,3 % af Vestbreddens BNP og det samlede BNP-tab i perioden 2000-2020 til 50 mia. USD;
O.	der henviser til, at arbejdsløsheden i de besatte palæstinensiske områder fortsat er høj, nemlig 26 %, mens over halvdelen af arbejdsstyrken fortsat er arbejdsløs i Gazastriben, og arbejdsløsheden er på 17 % på Vestbredden; der henviser til, at eftersom den palæstinensiske økonomi har ringe evne til at skabe arbejdspladser under besættelsesforholdene har en stor del af de palæstinensiske arbejdstagere ingen anden udvej end at søge beskæftigelse i Israel og i bosættelserne;
1.	gentager sin opfordring til, at den langvarige israelsk-palæstinensiske konflikt og besættelsen af palæstinensisk jord bringes til ophør gennem genoptagelse af reelle fredsforhandlinger mellem begge parter på grundlag af fastlagte parametre for en tostatsløsning med støtte fra det internationale samfund, der vil føre til en forhandlet aftale om endelig status; glæder sig over den palæstinensiske ledelses gentagne opfordringer til fredsforhandlinger og beklager den israelske regerings manglende engagement;
2.	beklager manglen på håndgribelige resultater af fredsprocessen i Mellemøsten, til trods for en række initiativer i de seneste årtier, hvad der har betydet fortsat vold og tab af mange uskyldige liv, en konstant forværret dagligdag i de besatte palæstinensiske områder, fortsatte ekspansion af de israelske bosættelser på Vestbredden, herunder i Østjerusalem, den igangværende blokade af Gazastriben, stigende frustration i det palæstinensiske samfund, voksende spændinger i det israelske samfund, langvarig ustabilitet i Mellemøsten og ekstremistiske gruppers instrumentalisering af konflikten;
3.	fordømmer og opfordrer til, at alle voldshandlinger mellem israelere og palæstinensere øjeblikkeligt bringes til ophør, herunder den israelske hærs overdrevne magtanvendelse i militære operationer, terrorangreb på uskyldige civile og angreb på civil infrastruktur, stigende bosættervold og affyring af raketter fra Gazastriben ind i Israel; er især bekymret over risikoen for tvangsforflyttelser i Masafer Jatta-området; minder om, at en besættelsesmagts tvangsforflyttelser af civilbefolkningen til et militært besat område er i strid med den fjerde Genèvekonvention og udgør i henhold til Romstatutten for Den Internationale Straffedomstol en krigsforbrydelse; opfordrer til, at der trædes op imod de straffrie tilstande for alle dem, der forbryder sig mod den humanitære folkeret i forbindelse med konflikten, og til, at de ansvarlige stilles for en domstol og drages til ansvar; 
4.	gentager, at det til fulde tilslutter sig tostatsløsningen som den eneste holdbare udgang på konflikten, således at staten Israel og staten Palæstina kan eksistere side om side i fred og sikkerhed og med gensidig anerkendelse af modparten og af grænserne af 1967 med gensidigt aftalte jordbytninger og Jerusalem som hovedstad for begge stater; er bekymret over den yderligere forankring af en virkelighed med en udemokratisk enstatstilstand med ulige rettigheder, vedvarende besættelse og konflikt; opfordrer medlemsstaterne til at slutte op om tostatsløsningen og til at støtte næstformanden i Kommissionen/den højtstående repræsentant i udarbejdelsen af EU's initiativer i den henseende; 
5.	gentager, at det står urokkeligt fast i sit engagement i sikkerheden for både israelere og palæstinensere;
6.	fordømmer Den Palæstinensiske Myndigheds systematiske bestræbelser på at lægge låg på oppositionskræfter, herunder ved vilkårligt at arrestere kritikere og modstandere, der ofte udsættes for tortur eller anden mishandling; fordømmer Den Palæstinensiske Myndigheds styrkers drab på den fremtrædende aktivist og kritiker Nizar Banat, der blev tævet til døde under varetægtsfængsling, og beklager den fortsatte mangel på placering af ansvaret for hans død;
7.	gentager sin tilslutning til anerkendelsen af en palæstinensisk stat som fastsat i sin beslutning af 17. december 2014 og opfordrer til fortsat støtte fra Den Europæiske Union til opbygningen af en palæstinensisk stat baseret på demokrati, retsstatsprincippet, menneskerettigheder og grundlæggende frihedsrettigheder;
8.	minder om, at Jerusalems status i henhold til Osloaftalerne og de relevante resolutioner fra FN's Sikkerhedsråd skal afgøres af de to parter, uden at en tredjepart foregriber denne afgørelse; opfordrer indtrængende USA til at ændre sin beslutning om at flytte landets ambassade i Israel til Jerusalem og opfordrer indtrængende til, at USA også genåbner sit konsulat i Østjerusalem; opfordrer til fuld respekt for den status quo for den Hellige Esplanade (al-Haram al-Sharif/Tempelbjerget ) i Jerusalem, som blev etableret i 1967;
9.	gentager sin opfordring til at afhjælpe den humanitære krise i Gazastriben og til at bringe den femtenårige blokade af den til ophør gennem en politisk løsning i overensstemmelse med de nødvendige sikkerhedsordninger; opfordrer indtrængende de israelske myndigheder til at revidere deres politik for udrejsetilladelser, så det bliver muligt for palæstinensiske patienter straks at få adgang til ordentlig lægebehandling, og for børn, der forlader Gazastriben for at få lægebehandling, at få forældreledsagelse; opfordrer de israelske myndigheder til at give alle kræftpatienter tremånederstilladelser for at undgå risikoen for, at forsinkede tilladelser forhindrer dem i at få rettidig behandling; opfordrer igen til uhindret adgang for medlemmer af Europa-Parlamentet til humanitære inspektionsbesøg i Gazastriben;
10.	gentager betydningen af palæstinensisk forsoning og sammenhold i fredsprocessen i Mellemøsten; er dybt bekymret over, at der ikke har været afholdt præsidentvalg i Palæstina siden 2005 eller parlamentsvalg siden 2006, og beklager dybt præsident Mahmoud Abbas udsættelse på ubegrænset tid af det valg, der skulle have fundet sted i 2021; opfordrer til, at der afholdes gennemsigtige, troværdige og inklusive præsident- og parlamentsvalg i Palæstina for at konsolidere legitimiteten af det palæstinensiske politiske lederskab; opfordrer Israel til at overholde sine forpligtelser til at tillade, at disse valg finder sted i Østjerusalem; insisterer igen på, at Den Europæiske Union og Europa-Parlamentet skal have tilladelse til at observere disse valg, hvis de opfordres hertil; 
11.	understreger, at bevarelsen af tostatsløsningens levedygtighed i den konstant forværrede situation på stedet i de besatte palæstinensiske områder skal være en umiddelbar prioritet for Den Europæiske Union; opfordrer til, at der øjeblikkeligt sættes en stopper for alle ensidige israelske handlinger, som hindrer eller undergraver tostatsløsningen, navnlig opførelsen og udvidelsen af bosættelser, nedrivningen af palæstinensiske hjem og infrastruktur og tvangsfordrivelsen af palæstinensiske familier fra den besatte Vestbred, herunder i Østjerusalem; gentager, at EU ikke vil anerkende ændringer af grænserne fra 1967, medmindre begge parter er enige herom; opfordrer indtrængende EU og medlemsstaterne til at kræve kompensation for nedrivning af al EU-finansieret infrastruktur i de besatte palæstinensiske områder samt til at indsamle de officielle nedrivningsordrer som muligt bevismateriale for krigsforbrydelser;
12.	opfordrer Den Europæiske Union til at videreudvikle sin politik om sondring mellem staten Israel og de besatte palæstinensiske områder i sine bilaterale forbindelser med Israel i overensstemmelse med de relevante afgørelser fra EU-Domstolen og FN's Sikkerhedsråds resolution 2334; fastholder, at alle EU‑aftaler med Israel utvetydigt og udtrykkeligt skal angive, at de ikke finder anvendelse på det område, der blev besat af Israel i 1967; opfordrer Kommissionen til at sikre, at sondringsprincippet anvendes konsekvent på alle områder i EU's bilaterale forbindelser med Israel; opfordrer til en fuldstændig og effektiv gennemførelse af den gældende EU-lovgivning og de bilaterale ordninger, der finder anvendelse på produkter fra de israelske bosættelser;
13.	opfordrer til, at der vedtages EU-lovgivning om et globalt forbud mod handel med israelske bosættelser i de besatte palæstinensiske områder i overensstemmelse med den humanitære folkeret; bemærker, at handel med produkter, der er fremstillet i bosættelser i et besat område, eller handel med et besat område bidrager til at opretholde krænkelser af den humanitære folkeret og forankrer de menneskerettighedskrænkelser, der ofte skyldes bosættelser, herunder konfiskation af jord, udnyttelse af naturressourcer og fordrivelse eller forskelsbehandling af lokalbefolkningen;
14.	understreger den afgørende betydning af at genoprette en politisk horisont for tostatsløsningen; opfordrer til et politisk EU-initiativ, der har til formål at genoptage fredsprocessen i Mellemøsten med henblik på at opnå konkrete resultater og en forhandlet aftale om endelig status; opfordrer indtrængende NF/HR til at arbejde for en international konference som et første skridt inden for en multilateral ramme hen imod dette mål i samarbejde med medlemsstaterne, USA og andre internationale partnere;
15.	opfordrer til, at Den Europæiske Unions økonomiske og politiske indflydelse på både Israel og palæstinenserne udnyttes effektivt med henblik på at skabe et reelt engagement i fredsprocessen i Mellemøsten på begge sider; opfordrer i lyset af de manglende fremskridt i fredsprocessen og de foranstaltninger, der underminerer tostatsløsningen, til en revision af EU's bilaterale forbindelser med begge parter, herunder associeringsaftalen med Israel og dens gennemførelse i lyset af artikel 2 heri;
16.	støtter Den Europæiske Unions tilsagn, som blev godkendt i Udenrigsrådets konklusioner af 16. december 2013, om at tilbyde begge parter en hidtil uset pakke af politisk, økonomisk og sikkerhedsmæssig støtte og et særligt privilegeret partnerskab som led i en aftale om endelig status;
17.	glæder sig over den længe forsinkede udbetaling af Den Europæiske Unions 2021-finansiering til Den Palæstinensiske Myndighed i juni 2022; beklager denne forsinkelse som følge af de gentagne forsøg fra kommissæren for naboskab og udvidelse på at indføre uberettigede betingelser for denne finansiering, som bringer Den Palæstinensiske Myndighed i en endnu vanskeligere situation og risikerer et finanspolitisk sammenbrud;
18.	understreger betydningen af tillidsskabelse mellem begge parter, både på politisk og mellemfolkeligt plan, som en nødvendig forudsætning for en vellykket fredsproces og fredelig sameksistens mellem Israel og Palæstina i fremtiden; opfordrer til øget EU-støtte til sådanne initiativer;
19.	opfordrer indtrængende Kommissionen til at øge sin finansiering til projekter, der har til formål at forbedre situationen for det palæstinensiske arabiske mindretal i Israel, som har potentiale til at spille en vigtig rolle i den fredelige sameksistens mellem israelere og palæstinensere i fremtiden;
20.	opfordrer indtrængende Den Europæiske Union til at øge sin politiske og finansielle støtte til civilsamfundsorganisationer, herunder fælles israelsk-palæstinensiske initiativer, der arbejder for fred og beskyttelse af menneskerettighederne på begge sider; er dybt bekymret over det stadig mindre råderum for civilsamfundet i Israel og Palæstina og opfordrer indtrængende EU til at gøre dette spørgsmål til en prioritet på dagsordenen for sin politiske dialog med den israelske regering og Den Palæstinensiske Myndighed; fordømmer Israels udpegelse af førende palæstinensiske menneskerettighedsorganisationer som "ulovlige sammenslutninger" (terrororganisationer); opfordrer de israelske myndigheder til at ændre denne beslutning og give disse organisationer tilladelse til at fortsætte deres vigtige arbejde; beklager den uberettigede lange suspension af EU-finansiering til flere af disse organisationer som følge af den afgørelse, som kommissæren for naboskab og udvidelse har truffet på grundlag af ubegrundede påstande, og som har forvoldt organisationerne alvorlig operationel skade samt skade på deres omdømme; opfordrer Kommissionen til at fortsætte sin finansielle støtte til de palæstinensiske ikkestatslige organisationer;
21.	fordømmer Israels udbredte politik og praksis med at tilbageholde hundredvis af palæstinensere administrativt uden rettergang eller sigtelse på grundlag af hemmelige beviser, herunder menneskerettighedsforkæmperen Salah Hammouri, og opfordrer til, at denne politik øjeblikkeligt bringes til ophør;
22.	fordømmer på det kraftigste drabet på journalisten Shireen Abu Aqla under et israelsk militærangreb i Jenin på den besatte Vestbred, som mange uafhængige undersøgelser tilskriver israelske styrker;
23.	er forfærdet over den fortsatte tilbageholdelse i isolation af Ahmad Manasra på trods af hans alvorlige helbredstilstand, som kan udgøre tortur; beklager dybt, at opfordringerne til hans løsladelse, herunder fra eksperter fra Den Europæiske Union og FN, ikke er blevet imødekommet; opfordrer indtrængende de israelske myndigheder til at genoverveje deres beslutning og straks løslade ham;
24.	opfordrer til, at alle handlinger, der tilskynder til had eller vold fra begge parters side i forbindelse med den israelsk-palæstinensiske konflikt, omgående bringes til ophør; opfordrer indtrængende Den Europæiske Union til at støtte og samarbejde konstruktivt med FN's uafhængige internationale undersøgelseskommission om de besatte palæstinensiske områder, herunder Østjerusalem, og i Israel, navnlig med hensyn til dens mandat til at identificere de underliggende årsager til tilbagevendende spændinger, ustabilitet og konfliktens langvarige karakter og til at tage hensyn til mekanismens konklusioner og henstillinger i EU's og medlemsstaternes interaktion med de israelske myndigheder;
25.	understreger igen vigtigheden af at opnå varig fred, stabilitet og velstand i Mellemøsten; glæder sig over Den Europæiske Unions tilsagn om at samarbejde med sine regionale og internationale partnere for at nå dette mål; minder om betydningen af det arabiske fredsinitiativ i denne forbindelse;
26.	opfordrer den israelske regering til at ophæve de nye restriktioner for udenlandske borgeres indrejse og ophold på Vestbredden, der blev indført den 20. oktober 2022, og som har indvirkning på det palæstinensiske samfund og på EU‑borgere, herunder besøgende, ægtefæller og familiemedlemmer, studerende og akademikere samt eksperter og frivillige; fremhæver i denne forbindelse vigtigheden af EU's princip om gensidighed for visumfri adgang;
27.	støtter Den Internationale Straffedomstol i dens igangværende undersøgelse af situationen i de besatte palæstinensiske områder og opfordrer Den Europæiske Union til at støtte Straffedomstolens engagement, som den gør i andre konfliktsituationer rundt om i verden;
28.	gentager sin støtte til UNRWA, som leverer væsentlige tjenester til beskyttelse og menneskelig udvikling af palæstinensiske flygtninge i hele Mellemøsten; opfordrer Den Europæiske Union, medlemsstaterne og det internationale samfund til at øge deres politiske og finansielle støtte til agenturet efter FN's Generalforsamlings nylige fornyelse af dets mandat;
[bookmark: _GoBack]29.	pålægger sin formand at sende denne beslutning til Rådet, Kommissionen, næstformanden i Kommissionen/Unionens højtstående repræsentant for udenrigsanliggender og sikkerhedspolitik, EU's særlige repræsentant for fredsprocessen i Mellemøsten, medlemsstaternes regeringer og parlamenter, FN's generalsekretær, Kvartettens repræsentant, generalsekretæren for Den Arabiske Liga, USA's præsident og Kongres, Knesset og Israels regering, præsidenten for Den Palæstinensiske Myndighed og Det Palæstinensiske Lovgivende Råd.

